អតីត​អ្នកលក់​ស្រាបៀរ​នឹង​តវ៉ា​សុំ​ក្រុមហ៊ុន​អានកូ​បង់​សំណង
ក្រុមហ៊ុន​អានកូ​ បាន​រំសាយ​អ្នក​ផ្សព្វផ្សាយ​និង​លក់​ស្រាបៀរ​ចំនួន​១២​នាក់​កាល​ពី​ចុងខែ​មករា​ ឆ្នាំ​២០១៥។
ភ្នំពេញ — សកម្មជនសហជីព និងអតីតអ្នកផ្សព្វផ្សាយ និងលក់ស្រាបៀរ Budweiser គ្រោងនឹងធ្វើកូដកម្មនៅថ្ងៃពុធស្អែកនេះ ដើម្បីទាមទារឲ្យក្រុមហ៊ុនអានកូ (Anco Brother Co.,Ltd) របស់លោកឧកញ៉ា កុក អាន សមាជិកព្រឹទ្ធសភានៃគណបក្សប្រជាជនកម្ពុជា អនុវត្តការសម្រេចរបស់ក្រុមប្រឹក្សាអាជ្ញាកណ្តាលកាលពីខែមុនឱ្យទូទាត់សំណងដល់អតីតបុគ្គលិកដែលក្រុមហ៊ុនបានបណ្តេញចេញ។ លោក សាន សុផាត មន្ត្រីច្បាប់និងយុទ្ធនាការនៃសហព័ន្ធសហជីព កម្មករចំណីអាហារនិងសេវាកម្មកម្ពុជា ឲ្យដឹងថា ការសម្រេចធ្វើកូដកម្មកើតមានឡើងបន្ទាប់ពីក្រុមហ៊ុនអានកូមិនព្រមធ្វើការទូទាត់សំណងដល់អតីតបុគ្គលិកចំនួន៨នាក់ដែលត្រូវបញ្ឈប់ដោយគ្មានការផ្តល់សំណងផ្អែកទៅតាមច្បាប់ការងារនៃប្រទេសកម្ពុជា។ «ការរំសាយរបស់គាត់ហ្នឹងអត់បានផ្តល់សំណង តាមច្បាប់ការងារទេ សំណងបំណាច់កិច្ចសន្យា អញ្ចឹងទៅបងប្អូនកម្មការិនីគាត់បានប្តឹង ប្តឹងតាមសហជីព សហជីពសម្របសម្រួលបណ្តឹងរហូតដល់ចប់អាជ្ញាកណ្តាល អាជ្ញាកណ្តាលបានចេញសេចក្តីបង្គាប់ ជាប់កាតព្វកិច្ច ឲ្យក្រុមហ៊ុនហ្នឹងសងសំណង បើតាមច្បាប់មកជូនកម្មការិនី ហើយក្រុមហ៊ុនក៏អត់គោរព តាមសេចក្តីបង្គាប់ហ្នឹង»។ នៅក្នុងលិខិតសម្រេច និងបង្គាប់របស់ក្រុមប្រឹក្សាអាជ្ញាកណ្តាលចុះថ្ងៃទី១២ខែមិថុនាបានសរសេរថា៖ «បង្គាប់ឲ្យនិយោជកទូទាត់ប្រាក់បំណាច់ផ្តាច់កិច្ចសន្យាការងារ ជូនកម្មការិនីទាំង០៨ នូវ៖ ប្រាក់បំណាច់បណ្តេញចេញ តាមមាត្រា៨៩នៃច្បាប់ស្តីពីការងារ។ ប្រាក់បំណាច់ទូទាត់ជួសការជូនដំណឹងមុន តាមមាត្រា៧៥នៃច្បាប់ស្តីពីការងារ។ ប្រាក់បំណាច់ទូទាត់ជួសការឈប់សម្រាកប្រចាំឆ្នាំមានប្រាក់ឈ្នួល រយៈពេល៣ឆ្នាំចុងក្រោយ»។ អ្នកស្រីផាត់ ផាន់ណា អាយុ៣២ ឆ្នាំ ដែលធ្លាប់បម្រើការផ្សព្វផ្សាយស្រាបៀរឲ្យ ក្រុមអាន កូជិតបួនឆ្នាំនេះ និយាយថា អ្នកស្រីនឹងចូលរួមធ្វើកូដកម្មដើម្បីទាមទារប្រាក់ជាង១,០០០ដុល្លារ ពីព្រោះក្រុមហ៊ុនមិនបានជូនសំណងអ្វីទាំងអស់ក្រៅពីប្រាក់ខែចុងក្រោយ និងប្រាក់ខែបន្ថែមឲ្យមួយខែ។ «ថ្ងៃដែលរំសាយពួកខ្ញុំ អត់មានប្រាប់ពួកខ្ញុំមុន រំសាយថ្ងៃ២៣ ថ្ងៃ២៣ថ្ងៃ២៧ឈប់តែម្តង ហើយអត់មានប្រាក់សំណងសងមុនបីខែ ហើយអត់មានលុយប្រាក់បំណាច់ឆ្នាំឲ្យពួកខ្ញុំអត់មានលុយឲ្យអ្វីទាំងអស់»។ ទោះបីជាយ៉ាងណាក៏ដោយ លោកឈុំ មហាកុសល តំណាងក្រុមហ៊ុនអានកូ បានច្រានចោលការចោទប្រកាន់របស់អតីតបុគ្គលិកទាំង៨នាក់នេះ ដោយលោកបានអះអាងថាពួកគេមិនមែនជាបុគ្គលិកជាប់កិច្ចសន្យានោះទេ។ លោកបញ្ជាក់ផងដែរថាការសម្រេចរបស់ក្រុមប្រឹក្សាអាជ្ញាកណ្តាល គឺធ្វើឡើងដោយមិនមានការចុះធ្វើអធិការកិច្ចត្រឹមត្រូវហើយថាចំណាត់ការផ្លូវច្បាប់នឹងមាន ប្រសិនជា តំណាងសហជីព និងអតីតបុគ្គលិកផ្សព្វផ្សាយនឹងលក់ស្រាបៀរទាំងនេះធ្វើកូដកម្ម។ «វាធម្មតាសិទ្ធសេរីភាព ប៉ុន្តែបើប៉ះពាល់គេខ្លាំងពេក ក៏វាអត់កើតដែរ គេក៏ចាត់វិធានការតាមច្បាប់ដែរ»។ VOA ពុំអាចទំនាក់ទំនងលោកហេង សួ អ្នកនាំពាក្យក្រសួងការងារបានទេ ដោយទូរស័ព្ទរបស់លោករោទិ៍តែគ្មានអ្នកទទួល។ នៅក្នុងការជូនដំណឹងតាមរយៈសារអេឡិចត្រូនិក ឬអ៊ីម៉េល សហព័ន្ធសហជីព កម្មករចំណីអាហារនិងសេវាកម្មកម្ពុជាបញ្ជាក់ថា អតីតអ្នកផ្សព្វផ្សាយនិងលក់ស្រាបៀទាំងនេះ នឹងធ្វើកូដកម្មនៅមុខក្រុមហ៊ុនអានកូ ស្ថិតក្នុងសង្កាត់វាល វង់ ខណ្ឌ៧មករា រាជធានីភ្នំពេញ។ ក្រុមហ៊ុនអានកូ បានរំសាយអ្នកផ្សព្វផ្សាយនិងលក់ស្រាបៀរចំនួន១២នាក់កាលពីចុងខែមករា ឆ្នាំ២០១៥៕